text: Arla lukker mejeri - Varde mister 45 arbejdspladser 
  04 november 2010 kl. 12.13
  Mejerigiganten Arla nedlægger produktionen på tre mejerier for at samle det ét sted: Westbury i England.
  Beslutningen får indflydelse på produktionen i Settle, Götene og Varde.  Indtil videre ser det ud til, at der vil blive omkring 20 færre stillinger i Settle, mens der i Götene er mulighed for etablering af ny produktion af andre Arla-produkter, hvilket vil blive afklaret i løbet af de næste to år. I Varde, hvor der i dag er ansat 45 medarbejdere, er der til gengæld tale om en lukning af hele anlægget i slutningen af 2012.
  
  Vil hjælpe de fyrede 
  Arla ønsker at samle produktionen for at effektivisere smørproduktionen og -distributionen.  
  Vice President i Global Category Operations i Arla , Jens Ingvardsen, siger: 
  -  Det er aldrig nemt at skulle opsige medarbejdere eller lukke mejerier helt ned. Men vi vil gøre vores til at hjælpe medarbejderne på de berørte arbejdspladser videre, enten ved at finde job til dem andre steder i Arla, eller i andre virksomheder, fortæller han.
  
  Smør i Holstebro 
  Produktionen af smør i Westbury skal supplere Arlas anden store smørproduktion i Holstebro.
  